Zwischn Flusskilometa 2.381,3 und 2.377,8 vo da Donau lieng de beidn Insln Oberer Wöhrd und Unterer Wöhrd im Stodgebiet vo Rengschburg. Da Obere Wöhrd is de westliche vo de Insln und eastreckt se vom Kroftweak Rengschburg bis zua Steinernen Brücke und no iwa 400 Meta driwa hinaus. Diesa östliche Zipfe vo da Insl werd Jahninsl gnennt. Mid oana Flechn vo uma 29 Hektar und oana Läng vo rund 1,95 km isa de greßare vo de beidn Insln.